فتوی ماردین

فتویٰ ماردین شیخ الاسلام ابن تیمیہ کا ایک مشہور فتویٰ ہے، جو تاریخی طور پر جزیرہ کے علاقے میں واقع قصبہ "ماردین" سے منسوب ہے۔ آج یہ قصبہ ترکی کے جنوب میں واقع ہے۔
 پس منظر 
ابن تیمیہ کی ولادت 661ھ / 1263 عیسوی میں ہوئی۔ یہ وہ زمانہ تھا جب منگول اور تاتاری افواج نے اناطولیہ (ترکی) اور شام پر کئی حملے کیے تھے۔ تاتاریوں نے ابن تیمیہ کے آبائی شہر "حران" پر بھی قبضہ کر لیا، جس کے بعد وہ اور ان کے اہل خانہ دمشق کی طرف ہجرت کر گئے۔
تاتاریوں نے "ماردین" پر بھی قبضہ کیا، حالانکہ اس شہر کی اکثریتی آبادی مسلمان تھی، لیکن اس پر حکمرانی تاتاریوں جیسے غیر مسلموں کی تھی۔ ابن تیمیہ کے نزدیک تاتاری کفار اور ظالم حملہ آور تھے۔

اس وقت فقہائے اسلام زمین کو دو بنیادی اقسام میں تقسیم کرتے تھے: دار الاسلام (اسلامی ملک) اور دار الکفر (کفر کا ملک)۔ چونکہ ماردین میں مسلمان بھی رہتے تھے اور حکمرانی کافروں کی تھی، اس لیے یہ واضح نہیں تھا کہ ماردین کو کس درجہ میں شمار کیا جائے۔ اس پیچیدہ صورت حال میں ابن تیمیہ سے اس بارے میں سوال کیا گیا، جس پر انھوں نے "فتویٰ ماردین" صادر فرمایا۔
 فتویٰ ماردین – ابن تیمیہ کے قلم سے 

سوال:

ابن تیمیہ رحمہ اللہ سے پوچھا گیا:”بلدِ ماردین کے بارے میں سوال ہے کہ کیا یہ دار الحرب (جنگ کا علاقہ) ہے یا دار السلم (امن کا علاقہ)؟ کیا وہاں مقیم مسلمان پر اسلامی علاقوں کی طرف ہجرت فرض ہے یا نہیں؟ اگر ہجرت واجب ہو اور وہ نہ کرے، بلکہ مسلمانوں کے دشمنوں کی مدد کرے، چاہے جان سے یا مال سے، تو کیا وہ گناہگار ہو گا؟ اور اگر کوئی شخص اسے منافق کہے یا اس پر سبّ و شتم کرے تو کیا وہ بھی گناہگار ہو گا یا نہیں؟“

جواب:

”الحمد للہ۔ مسلمانوں کا خون اور ان کا مال، ماردین ہو یا کوئی اور جگہ، ہر جگہ محترم ہے۔ جو لوگ دینِ اسلام کی شریعت سے خارج ہیں، ان کی مدد کرنا حرام ہے، چاہے وہ ماردین کے رہنے والے ہوں یا کہیں اور کے۔

اور جو شخص ماردین میں مقیم ہو، اگر وہ اپنے دین کو قائم رکھنے سے عاجز ہو، تو اس پر ہجرت واجب ہے۔ اور اگر وہ اپنے دین کو قائم رکھ سکتا ہے، تو ہجرت مستحب ہے، فرض نہیں۔

دشمنانِ اسلام کی جان و مال کے ذریعے مدد کرنا ان پر حرام ہے اور ان پر لازم ہے کہ ہر ممکن طریقے سے اس سے بچیں، چاہے غائب رہ کر یا اشارے سے یا بظاہر نرمی سے۔ اگر یہ ممکن نہ ہو اور ہجرت ہی واحد راستہ ہو، تو پھر ہجرت واجب ہو جاتی ہے۔

ان سب مسلمانوں کو عمومی طور پر سبّ و شتم کرنا یا نفاق (منافقت) سے متہم کرنا جائز نہیں، بلکہ نفاق کا حکم انہی اوصاف پر لگایا جا سکتا ہے جو قرآن و سنت میں مذکور ہیں، جن میں سے بعض اوصاف ماردین کے رہنے والوں یا دیگر لوگوں میں پائے جا سکتے ہیں۔

رہی بات کہ ماردین دار الحرب ہے یا دار السلم، تو یہ مقام ان دونوں کے درمیان ایک درمیانی حالت رکھتا ہے: یہ نہ مکمل دار السلم ہے کہ وہاں اسلامی احکام جاری ہوں کیونکہ اس کے لشکر مسلمان نہیں اور نہ مکمل دار الحرب ہے کہ اس کے سب باشندے کافر ہوں۔ بلکہ یہ تیسری قسم کا علاقہ ہے، جس میں مسلمان کے ساتھ اس کے استحقاق کے مطابق معاملہ کیا جائے گا اور جو شریعتِ اسلام سے باہر ہو، اس سے اس کے مطابق سلوک کیا جائے گا۔“

 حوالہ جات 

زمرہ:فتاویٰ
زمرہ:ابن تیمیہ